DECRETO 98/2013, do 13 de xuño, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras de traslado da pista deportiva e ampliación das instalacións do CPI Conde de Fenosa (concello de Ares).
Vicepresidencia e Consellería de Presidencia, Administracións Públicas e Xustiza — III. Outras disposicións — 27/06/2013

O Concello de Ares, en sesión celebrada o día vinte e oito de xuño de dous mil doce, aprobou o proxecto das obras de traslado da pista deportiva e ampliación das instalcións do CPI Conde de Fenosa (concello de Ares) e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Vicepresidencia e Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente tratouse na Comisión de Secretarios Xerais previa á súa elevación ao Consello da Xunta de Galicia.
O expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o Concello e o informe do técnico municipal, o colexio Conde de Fenosa necesita ser ampliado para cumprir coas necesidades mínimas de aulas do segundo ciclo de educación infantil. Para poder levar a cabo a dita ampliación, precísase a expropiación dos terreos necesarios.
A urxencia da súa ocupación vén motivada pola necesidade da disposición dos terreos para a execución das obras, por seren estas de vital importancia para o conxunto do Concello, dado o grave prexuízo que se produciría aos intereses públicos en materia educativa se se demorasen máis as obras.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día trece de xuño de dous mil trece,
Artigo único. De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras de traslado da pista deportiva e ampliación das instalacións do CPI Conde de Fenosa (concello de Ares), e deben, se for o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras.
Santiago de Compostela, trece de xuño de dous mil trece